Troukoors – Wedding Magazine, Directory & Blog South AfricaTroukoors - Wedding Magazine, Directory & Blog South Africa - Troukoors - dis aansteeklik | South African Wedding Magazine, Wedding Directory & Wedding Blog
Troue met 'n elegante, tydlose atmosfeer
Julian en Claire Tabone wou 'n stylvolle troue hê en het gaste se asems weggeslaan met hulle keurige dekor en elegante atmosfeer.
Julian en Claire het heel toevallig in 'n restaurant in Hazelwood ontmoet toe sy uit was saam met haar vriendin, en ook haar strooimeisie, Suné, en hy saam met sy vriend en strooijonker, Henri (wat die meisies toevallig ook geken het). Hulle het van die eerste oomblik af tot mekaar aangetrokke gevoel en die res is geskiedenis!
Hulle het in die Kaap verloof geraak na 'n staptog in Lions Head, waarna hulle dit met 'n glasie vonkelwyn gaan vier het in hulle pragtige see-uitsig woonstel in Kampsbaai.
Johan Ungerer van Johan Ungerer Signature Weddings vertel meer oor die beplanning van hulle troue.
WAT WAS DIE TEMA VAN DIE TROUE?
"Daar was geen spesifieke tema nie, maar die einddoel was om 'n tydlose, moderne, elegante en stylvolle atmosfeer te skep vir die paartjie en hulle gaste."
HOEKOM HET JULLE HIERDIE SPESIFIEKE KLEURSKEMA GEBRUIK?
"Die kleurskema van die troue wat swart, wit, olyfgroen en roosgoud. Ons wou wegbeweeg van alledaagse kleurkombinasies en 'n dramatiese effek skep met die dekor."
WATTER KLEURE EN TEMAS IS TANS GEWILD?
"Sagte en neutrale klere is baie gewild, in skakering van sagte pienk, olyfgroen, klassieke blou en verskeie aardse kleure."
OM BLOMME EN DEKOR TE KRY WAT JULLE KLEURSKEMA PAS, MOES 'N UITDAGING GEWEES HET – WAAROP HET JULLE BESLUIT?
"Die dekor is oorheers deur swart elemente soos tafeldoeke, servette, kerse, kandelare, tafelnommers en spyskaarte, wat versag is deur wit, groen en roosgoud elemente. Ons het wit blomme gebruik om die prentjie mee af te rond."
HOEKOM IS 'N GOEIE TROUBEPLANNER BELANGRIK?
"Dit maak die reis vir die paartjie baie maklik en verminder die stres wat hulle rondom die troue ervaar, sodat hulle net kan fokus op die dag en om dit te geniet."
HOE KAN JY 'N TROUE REËL EN STEEDS JOU BEGROTING LAAT KLOP?
"Alles gaan oor beplanning. Besluit op jou begroting en hou daarby. Jy het nie 'n reuse-begroting nodig om jou troue stylvol te maak nie. Hou dinge eenvoudig en moenie oorboord gaan met alles nie. Dis die detail en eenvoud wat jou troue stylvol en perfek gaan maak."
HET JY ENIGE RAAD VIR PAARTJIES WAT GAAN TROU?
"Geniet elke oomblik van die beplanning, want dis ook 'n groeiproses waarin julle mekaar beter leer ken. Doen wat julle wil en waarvan julle hou en moenie bekommerd wees oor wat ander mense dink nie. Daar is baie diensverskaffers wat nie buitensporig duur is nie en graag wil help om jou drome waar te maak, so kies goed.
Claire voeg by: "Wees oop vir idees en druk jou persoonlike stempel op jou troue af. Kies en belê in 'n troubeplanner wat jou behoeftes verstaan en aandag gee aan die detail. Johan was ongelooflik en het dadelik verstaan wat ons wil hê. Hy het binne ons begroting gebly en deurgaans met ons gekommunikeer. Hy het ook baie effektief en professioneel met ons familie, gevolg en ander verskaffers gewerk. Geniet elke oomblik van jou troudag en skep herinneringe wat jy vir altyd sal koester. Dis immers die begin van julle lewens saam."
Plek en Spyseniering: Chez Charlene Wedding Venue
Koördinering: Johan Ungerer Signature Weddings
Blomme: DITU Consultants
Troukoek: Sweetly Detailed
Drankies: Deetlefs Wine Estate
Dekor: Lampyridae Lights, Chez Charlene Wedding Venue
Skryfbehoeftes: Johan Ungerer PR & Marketing (ontwerp) en Minuteman Press Lynnwood (drukwerk)
Dankiegeskenke: Nicole's Macaroons
Foto's en video: Diverse Studio
Vermaak: Gloriosa Music
DJ en beligting: Thabiso Khambule
Trourok: Michelangela Bridal Boutique
Troupakke: Black Tie
Hare: Hair Arte'
Grimering: Halouw Make-Up Academy
Ringe: C.H. Diamonds
Troukoors se voorblad-fotosessie
Troukoors se splinternuwe, interaktiewe slim-tydskrif is nou beskikbaar op Magzter! Hieronder is kiekies van die voorblad-fotosessie, wat nie noodwendig in die tydskrif is nie.
HOE OM DIE TYDSKRIF TE KOOP:
1. Laai die Magzter App af in jou slimfoon of tablet se
App Store / Play Store.
2. Soek Troukoors.
3. Begin blaai en koop die slim-tydskrif op bladsy 7
(onder View All Plans).
Plek: Hello Timber
Blomme, dekor en stilering: Bella Fiore
Skryfbehoeftes: Fleur Design Studio
Troukoek: Designer Cakes and Cupcakes
Foto's, video en koördinering: Susan du Toit Photography
Juwele: Poggenpoel Diamond Jewellers
Hare en grimering: Karen B Makeup
Modelle: Elizna en Yssel Swanepoel
Gestileerde fotosessie vir 'n Mediterreense bestemmingstroue
Hierdie pragtige Mediterreense fotosessie, wat Mediterreense elemente met plaaslike tendense kombineer, sorg vir 'n onvergeetlike eindresultaat wat gaste in vervoering sal hê.
Troukoors se splinternuwe interaktiewe slim-tydskrif is nou op Magzter beskikbaar. Dit is propvol Mediterreense inspirasie, net soos hierdie fotosessie wat spesiaal saamgestel is met dié tema in gedagte.
Gaan loer gerus in die tydskrif om die res van die foto's, asook die storie agter hierdie pragtige fotosessie, te lees. Keramiek is nou hoogmode en Christell du Preez, van Doodle Kaboodle, wys jou ook hoe om jou eie blompotjies te maak – wat by hierdie styl pas.
Hier is so 'n paar kiekies om as lusmaker te dien as jy ook 'n Mediterreense troue in gedagte het:
Plek: Bahri Wedding Venue
Beplanning, konsep en stilering: Doodle Kaboodle Parties en Sophia's
Blomme en drankies: Sophia's
Dekor: Meraki Floral and Décor Design
Potjies en skryfbehoeftes: Doodle Kaboodle Parties
Troukoek: Sinden's Wedding Cakes
Dankie-sê geskenkies: Hannah's Fudge
Foto's: Rolene Photography
Trourok: Jolache Couture
Hare en grimering: Mariska Jooste Makeup Artist
Model: Michaela van Vuuren
Dec 5, 2021 Uncategorized
Daryn's Gym se Deon Coetzee en Natasha Sutherland verklap hoe hulle karakters nuwe liefde laat blom in hierdie splinternuwe Brett Michael Innes-komedie.
Hulle was 'n gewilde paartjie in Egoli en nou kry Deon Coetzee en Natasha Sutherland weer na baie jare kans om die liefde te laat blom in regisseur, Brett Michael Innes, se nuwe fliek Daryn's Gym. Ons het 'n bietjie meer gaan uitvind oor hulle karakters en wat hulle raad is om liefde in nuwe verhoudings te laat seëvier.
VERTEL ONS MEER VAN DIE VERHOUDING TUSSEN PAUL EN STARLA?
Deon: "Paul was 'n jare lange vriend van Daryn Jnr se pa. Daar was nog altyd 'n lekker vonk tussen Paul en Starla en na Daryn Snr. se dood het dit verder gebroei. Paul was nog altyd bang om 'n kans op liefde te waag, maar Starla het dit verander."
Natasha: "Ek dink nie ek moet te veel van die storie weggee nie. Maar dit tema van die fliek is tweede kanse en dit gee tog hoop… iets wat ons baie van nodig het in hierdie moeilike tye."
HOE WAS DIT OM NA AL DIE JARE WEER TEENOOR MEKAAR TE SPEEL?
Deon: "Dit was 'n absolute plesier. Natasha is een van die mees vreeslose aktrises saam met wie ek nog gewerk het. Sy is oop vir enige voorstelle en ons respekteer mekaar geweldig in ons professionele lewens. Ons werk regtig vreeslik lekker saam en die feit dat sy pragtig is, is net 'n bonus."
Natasha: "Dit was soveel pret vir ons om weer saam te werk en ek voel daar is 'n spesiale sinergie tussen Paul en Starla. Om na soveel jare weer saam te kon werk, was vreeslik spesiaal en dat ons nou soveel meer lewenservaring het om te deel."
WATTER RAAD HET JY VIR JONG VERLIEFDES OM DIE LIEFDE TE LAAT BLOM?
Deon: "Moenie kwaad gaan slaap nie. Moenie besluite neem wanneer jy emosioneel is nie."
Natasha: "Ek dink nie ek is die regte een om raad te gee hier nie. Lesse oor die liefde is iets wat elkeen van ons persoonlik moet leer teen ons eie tempo."
HOE WEET JY DAT JY DIE EEN ONTMOET HET?
Deon: "Ek dink nie jy is ooit 100% seker nie. Die gut-feel wat jy het is natuurlik die barometer, maar dit kan ook 'n "stukkende een" wees. So ek weet nie regtig nie. Maar ek dink dit is wanneer daar 'n vonk is tussen julle en dit nie iets is waaroor jy nodig het om te dink nie."
Natasha: "Wanneer iemand in die spieël en in hulle hart kan kyk en vir hulleself kan sê dat die persoon regtig die een is. Dis makliker gesê as gedaan, maar ek dink as ons so na as moontlik kan kom aan selfaanvaarding, kan ons begin om gesonde verhoudings met ander te hê."
WAT IS JOU RAAD VIR 'N GESONDE VERHOUDING?
Deon: "Byt vas, respekteer mekaar en dink voordat jy doen of praat."
Natasha: "Moenie druk op mekaar sit om die een te wees nie en moenie verwag dat iemand anders jou moet kom red van jou seer… of om dit vir iemand anders te doen nie."
HOEKOM MOET MENSE DARYN'S GYM KYK?
Deon: "Dit is 'n goedvoel-fliek en is verfrissend en nuut. Ek dink wat Brett gedoen het, is baanbrekerswerk en die kamma-dokumentêre styl is al baie in reekse gebruik, maar nog nie regtig in flieks nie. Die redigering en draaiboek is briljant."
Natasha: "Want dis 'n Brett Michael Innes-fliek. Dis vars, lewendig en vol liefde en humor. Dis effens stout, maar het soveel hart en dit is wat ons tans nodig het. Clifford Joshua Young is vreeslik snaaks in die hoofrol en die res van die akteurs speel ook puik toneel."
Die fliek is tans op eVOD beskikbaar. Moet dit nie mis nie!
Kyk die lokprent hier!
Rianca de Wet van klerekas.com gee vandag raad oor wat gaste moet aantrek vir troues… wanneer die "dress code" nie noodwendig vir almal sin maak nie. Lees verder om meer te hoor.
Elke bruilof is 'n fees wat sáám gevier word. Alhoewel die bruidspaar se uitrustings natuurlik die meeste aandag trek, dra die gaste se uitrustings tog by tot die hele atmosfeer van troues.
In vandag se tyd is die kleredrag by troues nie meer slegs streng formeel en tradisioneel nie. Moderne troues se kleredrag wissel van formeel, tot semi-formeel, informeel of selfs "kom soos jy is, dis 'n bring-en-braai".
Indien jy bekommerd is oor wat om aan te trek, hier is 'n paar wenke om in ag te neem wanneer jy jou keuse vir 'n trou-uitrusting maak.
Die seisoen en klimaat waarin die troue plaasvind, gaan hoofsaaklik bepaal watter soort uitrusting gekies word. 'n Swaar langmourok gaan heeltemal te warm wees in die somer, terwyl 'n kortmou rok ysigkoud kan wees in die winter; dan is 'n baadjie of 'n elegante stola weer nodig.
Die troulokaal gaan ook jou keuse beïnvloed. Jou rok moet baie formeel wees vir 'n swierige troue by formele troulokaal, waarteenoor gemakliker en minder formele troulokale, 'n minder formele uitrusting verlang.
Dis belangrik om ook die troukaartjie te raadpleeg oor hoe formeel die kleredrag vir die troue moet wees. Die bruid is natuurlik die spil waarom alles draai, so dit is belangrik om haar keuse te respekteer en daarvolgens aan te trek.
Deesdae stel die bruidspaar baie keer 'n kleurkaart vir gaste voor, waarvolgens hulle dan moet aantrek, sodat die gaste se uitrustings mekaar komplementeer wanneer almal saam afgeneem word.
Onthou dis die bruid se sonskyndag! Al sou jy dit nie noodwendig so gedoen het nie, neem haar behoeftes in ag en probeer 'n uitrusting kies wat min of meer by die voorgestelde kleure vir die troue pas.
Indien die kaartjie sê die drag is formeel, behoort vrouens formele lang rokke, deftige cocktail-rokkies of stylvolle eenpakke aan te trek. Mans behoort 'n deftige broek, knopieshemp en baadjie aan te trek. 'n Das of strikdas is opsioneel.
'n Skemerkelk-funksie verlang 'n uitrusting wat bietjie meer formeel as informeel is, maar minder formeel as formele drag. Cocktail-drag is deesdae baie gewild vir troues. Dis 'n stylvolle balans tussen elegant en gemaklik. Eerder as 'n formele lang rok, kan dames korter rokkies, knie-lengte of midi-rokke dra. Mans dra steeds 'n deftige broek, knopieshemp en baadjie.
Indien die kleredrag semi-formeel is, is dit belangrik om die tyd van die dag wanneer die troue plaasvind in gedagte te hou. Dra donkerder kleure indien die troue in die aand is, en ligter kleure en materiale vir 'n oggend-troue. Mans kan 'n langbroek en informele knopieshemp aantrek. Hou weereens die tyd van die dag ingedagte wanneer hy besluit op die kleur van sy knopieshemp, donkerder kleure werk beter vir die aand en ligter kleure is meer gepas vir die oggend.
Informele kleredrag beteken die geleentheid sal baie meer gemaklik wees. Dames kan 'n somersrokkie of mooi rompie en bloes dra. Vermy eerder 'n denim en 'n T-hemp, dit bly steeds 'n spesiale geleentheid. Wighakskoene of stylvolle sandale is mooi opsies vir dameskoene. Mans kan meer informeel aantrek, maar bêre eerder die T-hemde, gholfhemde en tekkies vir sportgeleenthede.
MOETS EN MOENIES VIR DIE TROUGASTE:
Onthou dit is 'n teken van respek om elegant aan te trek.
Bly weg van wit, ivoor, room of ligte sjampanje! Dis die bruid se spesiale dag en hierdie kleure is gereserveer vir haar uitrusting.
Maak seker dat jou klere nie gekreukel is nie.
Moenie ongemaklike, te klein of te kort uitrustings aantrek nie.
Neem die lokaal ingedagte wanneer jy jou skoene kies, grasperke kan baie maklik jou hakskoene se hakke verniel en in die grond laat insak, dra eerder blokhakskoene of wighakskoene in hierdie geval.
Tensy dit 'n strandtroue is, los jou plakkies by die huis.
Of jy 'n elegante aandrok, 'n modieuse knie- of enkellengte rok, of selfs 'n gestruktureerde eenstukbroekpak aantrek, dis belangrik om 'n uitrusting te kies waarin jy goed voel sodat jy die bruilof sáám met die bruidspaar kan geniet!
Besoek gerus www.klerekas.com vir pragtige klere, toebehore en skoene wat die koppe sal laat draai.
Het jy geweet dat ons gereeld oulike idees op Instagram deel? Sluit sommer vandag nog aan by die meer as 10 000 bruide wat ons reeds op hierdie platform volg.
Aug 1, 2021 Ander, Beplanning
Spaar op 'n romantiese wegbreek na Parys!
Parys is een van die mees romantiese bestemmings in die wêreld en die perfekte vakansieplek vir 'n wittebrood of spesiale huweliksherdenking. Bespreek nou vir julle 'n wegbreek van 'n leeftyd en spaar met hierdie spesiale aanbod!
Jul 18, 2021 Mode
Juwele wat gewild gaan wees hierdie trouseisoen
Die regte juwele kan enige uitrusting nog mooier laat lyk. Marion van Marion Rehwinkel Jewellery vertel ons watter bykomstighede jou in 2019 beeldskoon kan laat lyk.
Jun 27, 2021 Beplanning
Trouvideo's 101 – wat jy moet weet
Trouvideo's is een van die beste maniere om jou spesiale dag te herleef. Daar is wel baie aspekte om in gedagte te hou om die beste besluite te neem wanneer dit by jou trouvideo's kom.